Die Skotse nasionale krieketspan (Engels: Scotland national cricket team; Skots-Gaelies: Sgioba nàiseanta criogaid na h-Alba; Skots: Scotland naitional cricket team) is die nasionale krieketspan van Skotland en verteenwoordig dié land in internasionale krieket. Krieket word in Skotland deur Krieket Skotland (Engels: Cricket Scotland) beheer. Skotland speel sy tuiswedstryde meestal op The Grange, Edinburg. Saam met Nederland is Skotland tradisioneel een van die sterker Europese nasionale krieketspanne na die toetsnasies Engeland en Ierland. Wedywering met Ierland is gestig toe die eerste spanne in 1888 teen mekaar gespeel het. Tot in die vroeë 1990’s is Skotland nes Ierland in internasionale krieket amptelik deur die Engelse nasionale krieketspan verteenwoordig. Skotland het ná die verbreking van bande met die Engelse nasionale krieketspan twee jaar vroeër in 1994 ’n medelid van die Internasionale Krieketraad geword. Sedertdien het hulle aan drie krieketwêreldbekertoernooie (in 1999, 2007 en 2015) en vier T20I-wêreldbekertoernooie (in 2007, 2009, 2016 en 2021) deelgeneem. Hul eerste oorwinning in enige van hierdie gebeure het egter eers gekom nadat hulle Hongkong tydens die T20I-wêreldbeker 2016 geklop het.